AlexejDobrolubov/national_council_slovak_2010 huggingface dataset:
6. schôdza NR SR - 5.deň - B. popoludní
Dátum: 2023-12-13
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

325. Vďaka, pán predsedajúci. A vďaka môjmu kolegovi Michalovi za to, že nám pripomenul túto žhavú tému energetickej chudoby. Ja chcem pripomenúť, že to, samozrejme, nie je prvýkrát, keď sa o tejto téme bavíme na pôde Národnej rady. Pred, koľko tomu bolo? Dva roky zhruba, v čase, kedy začali dramaticky stúpať ceny plynu a elektriny, priniesol, som priniesol ja vtedy ako jediný poslanec, ktorý tú možnosť mal, návrh Progresívneho Slovenska na zastropovanie, alebo lepšie povedané na vyriešenie cien energií. Bol to návrh, ktorý sme nazvali príspevok na bývanie a fungoval veľmi jednoducho. Pokiaľ domácnosť, akože kombinovaný príjem domácností, pardon, kombinované výdavky domácnosti na energie, na bývanie, ktoré s tým, všetko, čo s tým súviselo vrátane cien energií, presahovalo 30 % príjmov tej domácnosti, tak štát by sa zaviazal zaplatiť ten rozdiel. Inými slovami, ľudia by nečelili tej strašnej dileme, že či mať, či dať chleba na stôl alebo strechu nad hlavou. Mali by tú garanciu, že s takýmto riešením by tú strechu nad hlavou, o tú strechu nad hlavou nikdy neprišli. Žiaľ, Národná rada si ten príspevok neosvojila, čo má aj dopad na našu dnešnú debatu o konsolidácii, pán minister financií. Pretože keby to vtedy bolo bývalo prešlo, vyčíslili sme celkové náklady na takto nadizajnovanú pomoc s cenami energií na niekoľko stovák miliónov. Ak sa nemýlim 300 - 400 miliónov eur? (Reakcie v pléne.) Pardon. Stoosemdesiat jedna miliónov eur, vďaka kolegyni Bea, Bea Jurík, ktorá bola jednou zo spoluautoriek toho, toho návrhu zákona. Ale čo je, samozrejme, zlomok toho, čo sme nakoniec ako štát minuli na to nešťastné plošné riešenie, ktoré sme zvolili aj s tými slávnymi bazénmi a vyhrievanými cestami. Keby sme boli bývali prijali to riešenie, ktoré teraz máme, aj sa postaráme o ľudí, ktorí energetickou chudobou trpeli a aj by nemusel minister financií riešiť tak žalostnú fiškálnu situáciu, ako teraz s týmito brutálnymi konsolidačnými opatreniami ich riešime.
4. schôdza NR SR - 1.deň - B. popoludní
Dátum: 2023-11-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

232. Predsedajúci, keby ste neriešili poslanca Pročka, vedeli by ste, kto je ďalší v rozprave. (Smiech.) Začnem pánom ministrom Kaliňákom. Ja vás možno zaskočím, ja s vami súhlasím, samozrejmé, že Slovenská informačná služba je dôležitá, nielen ona a Vojenské spravodajstvo, iné spravodajské zložky, dokonca poviem, že áno, je tam veľa super silných, dobrých profesionálov a profesionáliek, mnohých z nich osobne poznám. Preto ma štve a preto hovorím hanba všetkým, keď sa, keď príde k moci nová politická moc a snaží sa služby spolitizovať a zneužiť vo svoj prospech. Pán kolega Dostál už krásne vysvetlil a čo urobila a ako urobila SME RODINA v prospech nie bývalej koalície, ale v prospech bývalej opozície vo veci zmanipulovania SIS-ky a zneužitia SIS-ky, aby boli zmarené vyšetrovania. Ja musím povedať, trochu sa vám čudujem, pán minister, veď vám sa podaril jeden husársky kúsok SMER-u, HLAS-u, celej tejto časti spektra. Vám sa podaril minimálne jeden Trójsky kôň priamo v tej bývalej koalícii, popri bývalom šéfovi SIS by som do tohto panteónu kľudne zaradil aj generálneho prokurátora pána Žilinku. Veď zase nedištancujte sa od nich, netvárte sa, že to boli premisy, než boli do nejakej politickej opozície s vami vo veciach spravodlivosti, vo veciach právneho štátu konali, konal pán Pčolinský, konala SME RODINA, konala Slovenská informačná služba za jeho vedenia presne tak, ako SMER pískal, tak buďte trošku hrdý, neschovávajte sa, priznajte sa, že to bolo tak. Veď je to nakoniec pre vás dobré, veď ste takí machri, že sa podaril fakt slušný husársky kúsok. (Potlesk.)
4. schôdza NR SR - 1.deň - B. popoludní
Dátum: 2023-11-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

212. Vďaka, pán predsedajúci. Pán kolega Migaľ, ja, ja úprimne netuším (povedané so smiechom) to, čo sme tu počúvali o ministrovi Mikulcovi, koľko to bolo? Pätnásť minút? Kolega Dubéci hovorí, že osemnásť, ja som nameral pätnásť. Ja byť vami, tak by som si normálne skontroloval podklady, či sa vám to nepomiešalo ešte z minulého volebného obdobia. Uznávam, bolo veľa tých odvolávacích schôdzí pána ministra Mikulca, tak možno vám ostalo niečo na nejakej nesprávnej kope, to by ste si možno mali prebrať s vašimi asistentmi. Ale keď už ste pri tom a hovorili ste a hovorili ste síce z veci, ale povedali ste niečo zaujímavé, vy ste vychválili mimovládku Kuchári bez hraníc, ktorí, správne ste postrehli, pomáhali ľuďom na hranici s Ukrajinou, čo je, samozrejme, ironické, pretože váš stranícky kolega Erik Tomáš sa snaží tie isté mimovládky, ktoré ste pochválili, pripraviť o jej hlavný zdroj príjmu tým, že im chce zobrať tú dvojpercentnú asignáciu. Tak prosím vás, v mene nás všetkých a v mene tých nenávidených mimovládok, ktorú ste práve možno omylom, ale predsa pochválili, skúste s ním prehovoriť, urobíte dnes večer niečo dobrého pre Slovensko. Ďakujem.
4. schôdza NR SR - 1.deň - B. popoludní
Dátum: 2023-11-23
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

104. Dobre, vďaka. Vďaka, pán predsedajúci. Pán Šutaj Eštok, pokúšam sa reagovať na vaše lži či o Progresívnom Slovensku či o mne osobne, ale nebudem. Jednak za to nestojíte a jednak asi všetci rozumieme tomu, o čo vám ide, odviesť pozornosť od vašich prešľapov. Je to taký lacný trik, aby sa tá debata zvrhla na to, že sa tu snažíme všetci vyvrátiť všetky tie lži, ktoré ste, ktorými ste tu zasmradili celú diskusiu. Také ľahké to nebude, rozhodne vám v tom moji kolegovia a kolegyne v Progresívnom Slovensku pomáhať nebudeme. Jedna prosba, pán Šutaj Eštok, keď už máte teda tú funkciu a tú zodpovednosť, skúste sa k nej postaviť aj ako chlap. Pán predseda vlády keď tu bol pred vami, tak sa aspoň pokúsil o nejakú právnu argumentáciu. A my s ňou môžme súhlasiť, alebo s ňou môžme nesúhlasiť, ale aspoň hovoril k veci, aspoň teda časť jeho prejavu. Tak ho nenechajte hovoriť, pán Šutaj Eštok, alebo nenechajte robiť vašu prácu za vás. Jedna taká úprimná ľudská rada od niekoho, kto bol zamestnancom, potom dlho aj manažérom. Keď bude musieť váš šéf každú chvíľku za vás ťahať horúce gaštany z ohňa, za chvíľku mu začnete liezť na nervy a takto v tej kariére ďaleko nepostúpite. Vďaka.
3. schôdza NR SR - 2.deň - B. popoludní
Dátum: 2023-11-15
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

139. Pani kolegyňa Zuzka, vďaka za tie slová, odznelo toho veľa dobrého a múdreho, nechcem, aby zaniklo tvoj postreh na margo vzniku migračného paktu, tej dohody, ktorá je momentálne na stole v Bruseli. Ten migračný pakt so svojimi províziami tej flexibilnej solidarity, že môžete prispieť či prijatím azylantov, či finančnou pomocou, či technickou pomocou, je slovenský vynález. Budem dokonca ešte adresnejší, je vynálezom z dielne vlády a koalície vedenej SMER-om z roku 2015 v čase, keď sme predsedali Európskej únii. Bol to, ak sa nemýlim, vtedy minister a podpredseda vlády pre zahraničné a európske záležitosti Miroslav Lajčák, to povedal, že okej, ak je teda nepriechodné, tie povinné kvóty pre migrantov nejakým spôsobom treba, samozrejme, v prípadoch veľkého príchodu ľudí nelegálne sa pokúšajúcich prejsť cez hranice zakročiť a on sám vtedy navrhol, skúsme na to ísť flexibilne, dajme ľuďom paletu možností. Toto je náš vynález, ktorý dáva zmysel, ktorý sa ujal. Mohol by sa úplne pokojne stať jadrom celkovej spoločnej politiky Európskej únie v oblasti migrácie a vláda, ktorá ho vymyslela, ho o štyri roky neskôr alebo nejakých osem rokov neskôr sama zavrhla. To je irónia, ktorá, myslím, by nemala ujsť pozornosti. Vďaka, Zuzka. (Potlesk.)
3. schôdza NR SR - 2.deň - B. popoludní
Dátum: 2023-11-15
Poslanec: Valášek, Tomáš (PS)
Druh vystúpenia: Vystúpenie s faktickou poznámkou

115. Pani poslankyňa, Vierka, vďaka za tie slová. Niekto múdrejší ako ja raz povedal, že rozdiel medzi politikmi a štátnikmi je v tom, že politici rozmýšľajú v horizonte najbližších volieb a štátnici rozmýšľajú o tom, čo je dlhodobo dobré pre krajinu. Rozmýšľate, že čo je dlhodobo dobré a dôležité, priam kľúčové pre Slovensko. Málo tých tém sa rysuje v takom veľkom, ako práve potreba dať férovosť a rovnosť šancí a príležitostí aj práve pre Rómov a Rómky na Slovensku. A to, že sa tejto téme, tak dôležitej téme venuje tak žalostne málo času v programovom vyhlásení vlády, svedčí len o jednom, že táto vláda, minimálne tí ľudia zodpovední za túto dôležitú tému dostali byť príležitosť byť štátnikmi, ale, žiaľ, nevedeli sa vymaniť z toho orbitu obyčajných politikov.
12. schôdza NR SR - 12.deň - B. popoludní
Dátum: 2024-05-07
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

41. Ďakujem veľmi pekne. Pán poslanec, viete, samozrejme, že pravica a ľavica má vždycky rôzne názory na to, ako ste spomenuli zase dôchodky, zabezpečiť dôchodky alebo vlastne výpadok vo verejných financiách. Ja vám pripomeniem, lebo stále hovoríte o II. pilieri, že my tu chceme robiť nejaký zásah, že berieme ľuďom peniaze. Neberieme, my ich presúvame do Sociálnej poisťovne, kde sú tak výhodné dôchodky, pretože sú pravidelne valorizované. Vy ak dostanete dôchodok z II. piliera, ten nie je valorizovaný a je omnoho nižší ako z I. piliera. Nezabúdajte na to, kto založil II. pilier. Bol to pán minister Kaník, ktorý sa inšpiroval Čile. V Čile skrachoval II. pilier, Česi II. pilier zrušili a Poliaci ho znárodnili. Takže ja neviem, o čom stále rozprávate, ako tie opatrenia zrejme pravice nefungujú proste tak, ako by sme si predstavovali. A ja opäť len zopakujem, že ľudia nedostanú tie dôchodky, ktoré im boli sľúbené, a nemajú vôbec garantované žiadne výnosy v II. pilieri. A vôbec či sa ich dočkajú. Tie súkromné poisťovne dokonca negarantujú ani vklady tých ľudí. Takže ja neviem, ako o čom sa tu bavíme, o akých opatreniach, ale myslím si, že nikomu, ešte raz, peniaze nekradneme, my ich presúvame do prvej, teda do Sociálnej poisťovne, kde im garantujeme vyššie dôchodky. No a opäť vravím, prosím vás, choďte do Bruselu, lebo tam chodíte, a poproste Európsku úniu, tie miliardy, ktoré sme dali, vyhodené milióny vakcín a miliardy, ktoré sme museli zaplatiť Európskej únii, ktoré sme museli spáliť, ktoré sme darovali Afrike, ktoré sme darovali krajinám, ktoré sme museli odobrať. Do dneska ešte tie peniaze posielame do Bruselu, aby nám ich naspäť vrátili na účty. Viete, ako rýchlo skonsolidujeme finančné prostriedky? Šup-šup. Samozrejme, to, na to nemáte odvahu. To robiť nebudete. Budete len kritizovať ako ľavicu. A ešte raz, odpovedzte mi, aký je fajn pilier druhý, keď ho Česi zrušili, Poliaci ho znárodnili a v Čile skrachoval, kde sme sa inšpirovali. Takže naozaj... (Prerušenie vystúpenia časomerom.)
12. schôdza NR SR - 12.deň - B. popoludní
Dátum: 2024-05-07
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

8. Ďakujem veľmi pekne. Pán Kišš, no, ja teda nerozumiem vašej filozofii, čo ste povedali pred chvíľou, že či my takto chceme budovať sociálne istoty pre ľudí, že im dávame určite sociálne garancie, pretože zadlžujeme štát do budúcnosti. Ja sa vás pýtam, a čo tí ľudia, ktorí už nie sú v produktívnom veku, sociálne slabší, tí majú zomrieť? Tým teraz všetko zoberieme, znížime im dôchodky, nezvýšime im, aby nemali na lieky, aby nemali na dietetické alebo diétne potraviny, tí nech zomrú, lebo musíme konsolidovať? A druhá otázka je, za koho konsolidujeme alebo pre koho. No pre vašich kolegov, s ktorými ste dneska v opozícii, pre pravicovú vládu, ktorá tu míňala bezbreho financie, a poviem, že mala na tom podiel aj Európska únia. Ja, keď si prečítam teraz Hospodárske noviny, 2024, máme ešte milióny vakcín, ktoré spaľujeme a posielame ich do Kanžu... do... do Kambodže, pardon. 2022, váš obľúbený Denník N: „Máme ešte 1,5 mil. vakcín a darujeme ich Afrike.“ Ja vám dám tiež jednu otázku, keď ste sa pýtali pána ministra tri. Pán Kišš, chodíte stále do tej Európskej únie, aby nám zobrali fondy, nie vy osobne, ale vaša strana, lebo nekonsolidujeme tak, ako si to predstavuje Brusel. Spýtajte sa tej Európskej únii, či nám tie miliardy za tie vakcíny, ktoré sme na pokyn Európskej únii museli nakúpiť, alebo teda sme nakúpili a sme im zaplatili, či nám vrátia do rozpočtu. Viete, jak budeme krásne konsolidovať? No choďte do Bruselu, príďte tuná a spýtajte sa ich, či nám za tie vakcíny, ktoré vyhadzujeme, spaľujeme, dávame do Kambodže, do Afriky a všade, ktoré sme museli ako biznis nakúpiť, pretože naši občania ich ani nechceli, a boli nútení, nútení, ja to hovorím, že boli nútení, nútení, lebo ich nepustili do práce, aj či sa chceli očkovať, alebo nechceli. To sú miliardy vyhodené. A ja sa vás, a, prosím vás, príďte mi to povedať aj tuná za pultom, či nám Európska únia tieto peniaze vráti do rozpočtu. Ďakujem. (Potlesk.)
12. schôdza NR SR - 7.deň - B. popoludní
Dátum: 2024-04-25
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

148. Ďakujem veľmi pekne. Pán minister, ja ťa podporím teda v tej veci, čo sa dialo v Európskej únii, a nebudú to moje slová, ja som tam nebola, ale napísal to Ivo Bartík, poradca českých Pirátov a český novinár. Tak teda váš kolega z tej pravej strany. Ten napísal, že vďaka prísnej ochrane je dnes v Európe prinajmenšom 16-tisíc až 20-tisíc medveďov hnedých . Len v Rumunsku je každoročne hlásených viac ako desať útokov medveďov na človeka a väčšinou končia ťažkým zranením až smrťou. Na rokovaní Rady Európskej únii pre životné prostredie preto vystúpilo Rumunsko, Slovensko, Fínsko s požiadavkou, aby sa štatút medveďov hnedých v Európe znížil z prísne chránených na chránené . Myšlienka získať podporu, myšlienka získala podporu Talianska, Španielska, Nemecka... Nemecko ju však odmietlo. Rumunský zástupca sa posťažoval, že v legislatíve týkajúcej sa ochrany prírody majú všetky krajiny EÚ právo veta. U medveďoch tak budú rozhodovať Malta, Cyprus či Írsko, ktoré ich vôbec nemajú. Nedávna poľská vedecká štúdia dospela k záveru, že niektorí medvedi, jedinci, vykazujú opakovane sa konfliktné správanie, zatiaľ čo väčšina vraj nie. Ale ako je ťažko rozprávať, čo spraviť, keď medveďa nemožno zastreliť, až potom čo napadne a zraní človeka. Zatiaľ to vyzerá, že sa bude o medveďoch tak dlho rozprávať, až sa premnožia ako v Japonsku. A v Japonsku je už taká situácia, že úrady vyplácajú odmeny pre ich odchyt v regiónoch a chlpáčov potom deportujú do ľudoprázdnych miest. Čiže chceme na to, chceme byť tak, ako je to v Japonsku? Ja by som tej pravej strane povedala, aby išli do Európskej únii, keď nám chcú zastaviť fondy a podobne, a nech teraz tam aplikujú a nech kričia, že medveď aby teda nebol tak chránený, ako je . Keď stále idú do tej Európskej únie a stále nám ju dávajú za príklad a stále hovoria, čo má Európska únia robiť, tak aj tentokrát nech idú do Európskej únii, nech sa vyberú, nech tu nesedia a nech požiadajú Európsku úniu, ak teda nesúhlasia s tým, čo my to predkladáme, že nech Európska únia príjme pre celú Európsku úniu lepší zákon. Kole... (Prerušenie vystúpenia časomerom.)
12. schôdza NR SR - 7.deň - B. popoludní
Dátum: 2024-04-25
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

132. Ďakujem veľmi pekne. Alojz, ja som chcela rozprávať, ako to bolo v Bruseli s tým medveďom, ale toľko tém si otvoril, že... (povedané so smiechom) budem reagovať trošku priamo na teba. Veľmi sa mi páčila veta, ktorú si povedal, umenie je prechádzať problémom, a nie sa do nich vrhať . Len vieš, čo mi bolo trošku smutno z tvojej, z tvojej tej diskusie? Že viac ako tomu problému predchádzať, si rozprával, ako všetko sa dá zneužiť. Áno, ja poviem, dajú sa veci zneužiť. Vždy sa dali a vždy sa budú dať, ale máme problém na stole, ktorý treba riešiť. Rozprával si o mimoriadnom stave, ja som napríklad celkom spokojná, lebo sa mi to vôbec nepáčilo, aby sa len takto medvede strieľali cez poľovnícke združenia alebo o zákone z poľovníctva, to, že bude mimoriadny stav. Veď mimoriadny stav sa vždycky musí vyvolať, je to mesto, okresný úrad, ja neviem, Hasičský zbor a podobne, bola som primátorka, tak viem. Zasadá mimoriadny stav, kde sú ľudia, rozhodujú sa, ale rozhodnú sa promptne, čo môžu robiť. Nikdy sa nestalo, pretože trošku mi to také príde, že môžu vám zobrať auto a použiť. Áno, môžu. Vždy pri každom mimoriadnom stave môžu zobrať auto, môžu použiť váš majetok. Nechcem tu zachádzať, bola tu kríza, že tu išli Ukrajinci, ani jedna samospráva nezneužila, aby vám zobrala domy, a tých Ukrajincov ubytovala. Všetko sa dá zneužiť, ale verím tomu, že samosprávy to nikdy robiť nebudú, pretože majú veľmi blízko k tým občanom, a k tým ľuďom. Takže, všetko sa dá zneužiť, ale ja by som nechala ten zákon, aby išiel do života, pretože ak prídu chyby, ak prídu problémy, tak sa vie ten zákon upraviť. Ale ak naozaj ako, ja vám potom prečítam, čo píše váš kolega český novinár z Pirátov, ak naozaj budeme rokovať dlho, tak sa nám medvede premnožia ako v Japonsku. A viete, čo sa deje, potom vám poviem v ďalšej faktickej, a ľudia budú naozaj ohrození, deti sa budú báť chodiť do školy. Čiže pusťme tento zákon do života a prax nám ukáže.
12. schôdza NR SR - 6.deň - B. popoludní
Dátum: 2024-04-24
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

96. Ďakujem veľmi pekne. No ja sa nechcem opakovať, ale myslím si, že určite to zvýši dôveru voči občianskym združeniam, a to z toho dôvodu, voči tým občianskym združeniam, ktorí sú naozaj poctiví, nemiešajú politiku do svojej práce, starajú sa o chorých ľudí, starajú sa o ťažko zdravotne postihnutých a podobne, a potom im robia hanbu také neziskovky ako bolo napríklad Slušné Slovensko, ktoré som pred chvíľou povedala, ktorých predstavitelia skončili všetci v politike a ktorí tuná robili demonštrácie na povalenie vlády. To vôbec nebolo o tom, aby sa starali o občanov. Ďalšie si pozrime ESET. Načo ESET založil proti korupcii? Firma ESET financuje zastavme proti korupcii, založil ju pán Trnka, ďalej tam boli ľudia z Nadácie otvorenej spoločnosti, preboha, veď sa pozrite dozadu a ja vám ešte nájdem, kde bol Pfizer sponzor a podobne, týchto všelijakých združení, ktorí sa teda špecializovali na to, aby sa miešali do politiky. Prosím vás pekne, čo máte takú slabú pamäť všetci, alebo ja neviem, čo sa tu deje. Ale veď oddeľme konečne zrno od pliev. A nemôžte chcieť teda, aby sa preukazovali peniaze. Ešte raz opakujem, daňový úrad a kontrolné úrady nemôžu kontrolovať peniaze, ktoré sú od občanov, môžu kontrolovať iba štátne peniaze, peniaze poskytnuté z miest a obcí, z Európskej únie, to hovoríte správne, ale nemôžu kontrolovať súkromné peniaze, ktoré pritečú zo súkromných firiem, ako je ESET napríklad. To nie je, to nemôžu. Jednoducho to zákon nedovoľuje. Takže nerozprávajte tu také veci a pozrite si sponzorov týchto občianskych združení, ktorí sú totálne, chcete mi povedať, ja pozriem, keď je, demonštrácia je teraz v Humennom, robí ju pán Šudík z OĽANA, keď má komparzistov a keď nemá komparzistov, keď tam prídu speváci, tak ich je tam 80 a keď neprídu speváci, tak ich je tam 10. Takže to... (Prerušenie vystúpenia časomerom.)
12. schôdza NR SR - 6.deň - A. dopoludnia
Dátum: 2024-04-24
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

66. Ďakujem veľmi pekne. Ja by som veľmi rada rozprávala o faktoch, lebo to, čo sa tu rozpráva, sú také všeobecné veci. Pán kolega, vy ste povedal, že dôsledky prístupu, čo bude mať tento zákon. No dôsledkom prístupu tohto zákona je, že mnohé občianske združenia boli využité na politický boj. Ja sa najprv zamyslím nad ekonomikou. Rozprávate o tom, že ako priznajú peniaze zo zahraničia. No nepriznajú, pretože vy ak máte peniaze, ktoré sú združené od občanov, daňový úrad vám nemôže prísť ani na kontrolu. Daňový úrad vám kontroluje iba peniaze, ktoré sú zo štátu. A v tom je ten rozdiel. A to občianske združenie môže povedať teda a môže to priznať, alebo nemusí vo výročnej správe. A ďalšia vec je, že ak by sme išli týmto ekonomickým smerom, tak práve tam by mohla zakročiť Európska únia. A vrátim sa k tým občianskym združeniam a k tomu politickému boju, lebo ja som ho zažila, ja som živý svedok, ja vám hneď porozprávam. Občianske združenie alebo iniciatíva Za slušné Slovensko. Odkiaľ brali peniaze? Čo robili? Aké barikády robili? Však to bolo občianske združenie pre politický boj. Všetci skončili v politike. Poďme INEKO, tu sedel pán Jurzyca z SaS, ktorý ho založil. Ja keď som bola primátorka a som sa mala stať v ekonomike skokanom roka, tak zrazu som nebola a keď som im napísala list, že ako je to možné, lebo som bola za SMER, tak mi napísali, že tento rok zmenili, zmenili pravidlá vyhodnocovania miest a obcí. Poďme k, ako ste tu povedali, Zastavme korupciu. Už o vás niekto natočil film? O mne natočil film Zastavme korupciu, nič tam nie je o korupcii. Viete, čo tam je? Že občania majú strach. Imaginárna vec, mali strach tí, ktorí nepracovali, a hlavne oligarcha, ktorý, sa pozrite, čo robí dneska v Humennom a jeho syn je u Lipšica v strane. Čo vy mi tu idete rozprávať? Čo tu rozprávate tie bláboly? Toto sú veci, ktoré sú praktické a zo života, a preto tie prístupy, ktoré ste zvolili niektorí politici cez občianske združenia, boj proti iným politickým stranám, dneska majú tento dôsledok alebo tento následok. Určite tí, ktorí robia dobré veci pre ľudí, ktorí naozaj pomáhajú chorým a ženám... (Prerušenie vystúpenia časomerom. Potlesk.)
12. schôdza NR SR - 4.deň - A. dopoludnia
Dátum: 2024-04-19
Poslanec: Vaľová, Jana (SMER - SD)
Druh vystúpenia: Vystúpenie s faktickou poznámkou

76. Ďakujem veľmi pekne. Pán kolega, povedal ste, že váš predrečník povedal, kde je pes zakopaný. No pes je zakopaný v tom, čo tu predtým bolo. Treba sa na to pozrieť, ako ste to nastavili cez neziskové organizácie, ktoré brali neskutočné peniaze, a ktorí sa navoľovali sami do tohto systému a naozaj ministerstvo absolútne nemalo kontrolu nad štátnymi peniazmi. Tam je pes zakopaný. Ja si stále myslím a stále to hovorím, ak naša vláda Roberta Fica chodí na výjazdy do regiónov, tak vždycky dá peniaze všetkým obciam nepozerajúc na to, či je to obec za takú politickú stranu alebo takú, lebo je to verejne prístupný dokument. Títo ľudia sú verejne, ako by som povedala, môžu sa teda viac pranierovať, lebo sú zvolení a sú za, alebo sú za ministerstvo. Teraz poviem, keď bola vaša vláda a teraz zájdem do iného súdka, nie do kultúry, ale to je, všetko spolu súvisí, tak naši starostovia dostávali nulu. A ďalšia vec. Vy stále chcete, aby sme vám dávali príklady. Ja vám dávam príklady ako Humenné, mesto kultúry. Tu si môžte pozrieť tabuľku, čo to tam všetko je nadovádzané, že tam menšiny majú nulu. Tak vy nám dajte, keď stále rozprávate, že keď Bratislava dá viacej projektov. No tak nám dajte počet, koľko dala Bratislava a koľko dalo celé Slovensko. No určite to bude nepomer. Určite Bratislava nedala viac ako celé Slovensko. A ja mám aj tabuľku, len som nevedela, že to dneska pôjde, kde mi poslali národnostné menšiny, koľko dostali peňazí. Však to absolútne sú nespokojní. A koho, na koho sa môžte obrátiť? Poslanci z mesta Humenné, nie ja, hovorím, si vyžiadali tieto veci, ale nevedia sa na koho obrátiť, lebo sú tam nejakí z občianskeho združenia, ktorý tam sedí v tej komisii, je to anonymný človek, čo s ním zmôžu? Ale keď tam bude niekto sedieť za ministerstvo, keď tam niekto bude sedieť za štát, tak je to určitá garancia. Vždy tá garancia bola a je to nejaká garancia. Takže nerozprávajme tu také veci. A chceli ste dôkazy, tak ja vám tie dôkazy predkladám. A ešte raz. Pohoda je politická pieseň!